จับตาเกาหลีเหนืออาจทดสอบอาวุธนิวเคลียร์วันนี้
จับตาเกาหลีเหนืออาจทดสอบอาวุธนิวเคลียร์วันนี้เนื่องในวันครบรอบ 85 ปีก่อตั้งกองทัพ
25 เม.ย. 2560

ผู้สื่อข่าวรายงานว่า เกาหลีเหนือเตรียมเฉลิมฉลองวันครบรอบ 85 ปีแห่งการก่อตั้งกองทัพประชาชนในวันนี้ ท่ามกลางกระแสความวิตกของนานาชาติว่า เกาหลีเหนืออาจทดสอบอาวุธนิวเคลียร์อีกครั้งเหมือนกับที่เคยทดสอบในช่วง 2 ปีที่ผ่านมา
โดยวันเฉลิมฉลองดังกล่าวมีขึ้นหลังจากที่กองทัพเกาหลีเหนือได้จัดพิธีเดินสวนสนามเนื่องในโอกาสวันคล้ายวันเกิดปีที่ 105 ของคิม อิล ซุง ผู้ก่อตั้งเกาหลีเหนือในช่วงกลางเดือนที่ผ่านมา ขณะที่ความสัมพันธ์ระหว่างเกาหลีเหนือและสหรัฐทวีความตึงเครียดขึ้นในช่วงหลัง สืบเนื่องจากเกาหลีเหนือได้ทดสอบยิงขีปนาวุธ ขณะที่สหรัฐตอบโต้ด้วยการสั่งให้เรือบรรทุกเครื่องบินมุ่งหน้าไปยังคาบสมุทรเกาหลี
อย่างไรก็ตาม แม้ยังไม่มีรายงานว่า เกาหลีเหนือจะจัดพิธีเฉลิมฉลองอย่างยิ่งใหญ่ในวันนี้ แต่รัฐบาลและเจ้าหน้าที่ทหารของหลายประเทศในเอเชียต่างจับตาดูสถานการณ์อย่างใกล้ชิด เนื่องจากมีความเป็นไปได้สูงที่เกาหลีเหนือจะทำการทดสอบอาวุธนิวเคลียร์ในโอกาสดังกล่าว